SKRIFTLIG FORESPØRGSEL E-0755/02

af Jorge Hernández Mollar (PPE-DE) til Kommissionen

(19. marts 2002)

Om: Interreg III A-programmet (provinsen Almería)

Det har vakt stor uro blandt befolkningen i provinsen Almería (i den autonome region Andalucía), at denne er blevet udelukket fra at modtage støtte under Interreg III A-programmet, der tager sigte på grænseoverskridende samarbejde med Marokko, fordi provinsens beliggenhed så tæt på Marokko har medført en lang række fælles interesser som følge af den konstante vareudveksling og persontrafik via havnen i Almería og det store antal marokkanere, der befinder sig over hele provinsen på grund af dennes landbrugsmæssige udvikling. Kommissionen bedes på denne baggrund besvare følgende spørgsmål:

1. Hvorfor er provinsen Almería ikke medtaget under anvendelsesområdet for Interreg II-programmet, som blev vedtaget i 1992?

2. Hvilke muligheder er der i betragtning af, at Almería i 1999 endnu en gang blev udelukket fra Interreg-programmet, nemlig Interreg III A, som omfatter perioden 2000-2006, for, at denne provins kan komme i betragtning til støtte under det kommende Interreg-program, der vil blive udarbejdet, når det nuværende program er ved at være afsluttet?

3. Er der endvidere nogen som helst mulighed for, at provinsen vil kunne nyde godt af dette program i de kommende regnskabsår fra 2003 til 2006? Hvilken fremgangsmåde bør der i givet fald følges?

Svar afgivet på Kommissionens vegne af Michel Barnier

(26. april 2002)

Provinsen Almería er ikke støtteberettiget under fællesskabsinitiativprogrammet Interreg III, linje A, Grænseoverskridende samarbejde, da denne form for samarbejde snarere vedrører geografisk nærhed på landjorden, idet maritime grænser kun i undtagelsestilfælde er støtteberettigede under dette program. Derfor var denne provins heller ikke støtteberettiget til Interreg II, Spanien-Marokko i perioden 1994-1999.

Provinsen Almería er derimod støtteberettiget til to programmer under nævnte fællesskabsinitiativprograms linje B, Tværnationalt samarbejde, for perioden 2000-2006, nemlig Det vestlige Middelhav, hvortil der under Den Europæiske Fond for Regional Udvikling (EFRU) er afsat 103,8 mio. EUR, og programmet Sydvesteuropa, hvortil der under EFRU er afsat 66,135 mio. EUR. I forbindelse med det første af disse to programmer er der stillet forslag om at iværksætte tværnationale samarbejdsaktioner mellem de pågældende europæiske områder og landene i Nordafrika.

Almería-provinsen er ligeledes støtteberettiget under Interreg III, linje C, Tværregionalt samarbejde.

Desuden kan denne provins komme i betragtning til støtte under det operationelle program Andalusien, mål 1, hvortil der er afsat 7 840,4 mio. EUR i støtte under strukturfondene, heraf 6 152,7 mio. EUR fra EFRU.

Kommissionen kan ikke på nuværende stadium udtale sig om, hvorvidt Interreg vil blive videreført efter 2006, eller om hvilke regioner der vil være støtteberettigede på det tidspunkt. Kommissionen påtænker ikke at ændre den liste over støtteberettigede områder under Interreg, der er opført i bilag I til Kommissionens meddelelse til medlemsstaterne af 28. april 2000(1).

(1) Meddelelse fra Kommissionen til medlemsstaterne af 28. april 2000 om retningslinjer for et fællesskabsinitiativ vedrørende transeuropæisk samarbejde, der skal fremme en harmonisk og afbalanceret udvikling inden for det europæiske territorium Interreg III (EFT C 143 af 23.5.2000).